Családi ellátások - Európa Önökért
Az, hogy az Európai Unióban melyik ország felelős az Ön szociális biztonságáért, azon belül is a családi ellátásokért (a gyermekek után járó ellátásokért, a gyermeknevelési támogatásért stb.), nem az Ön állampolgárságától, hanem gazdasági jogállásától és lakóhelyétől függ.
Az egyes országok nemzeti joga határozza meg, milyen feltételek esetén kapnak a szülők családi ellátásokat. Rendes körülmények között a szülők akkor jogosultak családi ellátásban részesülni az uniós tagországok valamelyikében, ha:
ott dolgoznak, a helyi társadalombiztosítási rendszerből állami nyugdíjat (pl. öregségi nyugdíjat, rokkantsági nyugdíjat vagy túlélő hozzátartozói nyugdíjat) kapnak, vagy ha a kérdéses országban élnek. Figyelem: a családi ellátások között számottevő eltérések vannak a különböző európai országokban.
Ha az egész család ugyanabban az országban él...
Ha Ön uniós polgárként családtagjaival együtt egy másik EU-tagállamban telepedik le, és kizárólag a lakhelye szerinti új ország szociális ellátórendszerében van biztosítva, akkor a fogadó ország szabályai lesznek irányadóak a tekintetben, milyen családi ellátásokban részesülhet ott-tartózkodása során.
Ha azonban Ön rövid (2 évnél rövidebb) ideig dolgozik az országban külföldi kiküldetésben, és ezalatt továbbra is hazájának szociális biztonsági rendszerében van biztosítva, akkor családi ellátásainak folyósításáért továbbra is az az ország lesz felelős, ahonnan Önt kiküldték külföldre.
Ha Ön és családtagjai nem ugyanabban az országban élnek...
Ha az Ön családtagjai nem abban az országban élnek, ahol Ön biztosítva van, a családi ellátások folyósításáért elvileg több ország is felelős lehet.
Ebben az esetben az illetékes nemzeti hatóságok mindkét szülő helyzetét megvizsgálják, és döntést hoznak arról, melyik ország elsődleges kötelessége, hogy a családi ellátást folyósítsa. Döntésük az úgynevezett „elsőbbségi szabályokon" alapul.
Alapszabály szerint a családi ellátások folyósításáért elsődlegesen az az ország felelős, ahol Ön vagy a házastársa foglalkoztatottként vagy önfoglalkoztatóként dolgozik, és ennélfogva munkaalapú jogosultsággal rendelkezik. Ha az Ön családja mindkét országban munkaalapú (foglalkoztatotti munkaviszonyból vagy önfoglalkoztatóként történő munkavégzésből eredő) jogosultsággal rendelkezik, az az ország felelős a családi ellátások folyósításáért, ahol a gyermekek élnek, feltéve hogy vagy Ön, vagy a házastársa az adott országban dolgozik. Ellenkező esetben az ellátásokat annak az országnak kell folyósítania, ahol az ellátások összege a legmagasabb. Ha az Ön családja mindkét országban nyugdíjalapú jogosultsággal rendelkezik, az az ország felelős a családi ellátások folyósításáért, ahol a gyermekek élnek, feltéve hogy vagy Ön, vagy a házastársa az adott országban kap nyugdíjat. Ellenkező esetben az ellátásokat annak az országnak kell folyósítania, ahol Ön/házastársa a leghosszabb ideig volt biztosítva, illetve a leghosszabb ideig élt. Ha az Ön családja mindkét országban tartózkodáson alapuló jogosultsággal rendelkezik, elsődlegesen az az ország felelős az ellátások folyósításáért, ahol a gyermekek élnek. Ellátáskiegészítés
Ha az „elsődleges" országban Önnek járó ellátások összege kisebb annál, mint amennyire Ön a „másodlagos" országban jogosult lenne, a másodlagos ország a két ellátás különbözetét kiegészítés formájában kifizeti Önnek. Így Ön biztosan az Önt megillető legnagyobb összeget kapja kézhez.
Ha Ön elvált, és volt házastársa családi ellátásban részesül, de az összeget nem a gyermek(ek) eltartására használja, Ön felveheti a kapcsolatot a családi ellátásért felelős hatóságokkal abban az országban, ahol gyermeke(i) él(nek), és kérheti, hogy a támogatásokat közvetlenül Önnek fizessék ki, mivel Ön az, aki valójában eltartja a családot.
Hol kell családi ellátást igényelni?
Családi ellátást bármelyik EU-országban igényelhet, ha az adott országban Ön vagy a gyermek(ek) másik szülője ellátásra jogosult. Annak az országnak az illetékes hatósága, ahol Ön ellátást igényel, mindazoknak az országoknak továbbítja a kérelmet, melyek az Ön ügyében illetékesek.
Ha Ön a kérelmet az egyik országban idejében benyújtja, azt úgy kell tekinteni, mintha a kérelmet az összes többi uniós országban, ahol családi ellátásra jogosult, idejében benyújtotta volna. A hatóságok nem tagadhatják meg az Önnek járó ellátásokat amiatt, hogy a kérelmezés helye szerinti ország túl későn továbbítja az aktát a többi érintett ország illetékes hatóságának.
Érdeklődje meg a nemzeti hatóságoknál, milyen határidők vonatkoznak a családi ellátásokra. Ha lekési a határidőt, elveszítheti jogosultságát. A tagállami hatóságoknak kötelező együttműködniük egymással, és a kérelmek elbírálásához szükséges összes információt meg kell osztaniuk egymással. A nyelvi különbségekből eredő nehézségek leküzdése érdekében az információcsere során a nemzeti hatóságok formanyomtatványokat használnak.
A családi ellátások között számottevő eltérések vannak a különböző európai országokban
Az uniós országok szabadon dönthetnek arról, hogyan szabályozzák saját területükön az ellátásokra és a szolgáltatásokra való jogosultságokat. Mindegyik ország nyújt családi ellátásokat, de ezek összege és a folyósításuk feltételei országról országra jelentős mértékben eltérnek egymástól. Egyes országokban a családi ellátás rendszeres kifizetések formájában valósul meg, míg máshol a közvetlen kifizetés helyett a családosok adókedvezményekben részesülnek.
A félreértések elkerülése érdekében, melyek komoly következményekkel járhatnak, és számottevően befolyásolhatják az Ön összjövedelmét, érdemes utánanéznie, mi jellemzi a szociális ellátórendszert a tartózkodási helye szerinti új országban.
Ha tájékozódni szeretne a témában, az alábbi linkek közül válassza ki azt az országot, mely az Ön esetében a családi ellátások folyósításáért felelős:
Az európai munkaügyi tanácsadók rendszerint azzal kapcsolatban is felvilágosítást tudnak adni a legfontosabb tudnivalókról, milyen családi ellátások illetik majd meg Önt a tartózkodási helye szerinti új országban.
Nyilvános konzultáció az európai uniós szociális biztonsági rendszerek koordinálásáról